**Ministru kabineta rīkojuma projekta**

**“Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Nepieciešamība līdz 2014.gada 30.septembrim segt ar 2015.gada Eiropas čempionāta basketbolā grupu turnīra (turpmāk – Čempionāts) rīkošanu Latvijā saistītā licences maksājuma pirmo daļu.
2. Ministru kabineta 2014.gada 29.jūlija sēdes protokollēmuma “Informatīvais ziņojums “Par 2015.gada Eiropas čempionāta basketbolā grupu turnīra sarīkošanu Latvijā”” (prot. Nr.41 28.§) 3.1.apakšpunktā Izglītības un zinātnes ministrijai (turpmāk – IZM) dotais uzdevums.
3. Latvijas Nacionālās sporta padomes 2014.gada 24.jūlija sēdē IZM dotais uzdevums (prot. Nr.3 8.§., 8.3.1.apakšpunkts).
4. Ministru kabineta 2009.gada 22.decembra noteikumu Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus” 2.punkts.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ministru kabineta 2014.gada 29.jūlija sēdē, uzklausot IZM un biedrības “Latvijas Basketbola savienība” (turpmāk – LBS) sniegto informāciju, iepazīstoties ar IZM izstrādāto informatīvo ziņojumu “Par 2015.gada Eiropas čempionāta basketbolā grupu turnīra sarīkošanu Latvijā”, kā arī, ņemot vērā Latvijas Nacionālās sporta padomes 2014.gada 24.jūlija sēdē Ministru kabinetam izteikto aicinājumu (prot. Nr.3 8.§., 8.3. un 8.4.apakšpunkts), tika nolemts (prot. Nr.41 28.§) atbalstīt LBS ieceri par Čempionāta sarīkošanu Latvijā, kā arī noteikts (protokollēmuma 3.1.apakšpunkts), ka gadījumā, ja Starptautiskās Basketbola federācijas Eiropas nodaļa (FIBA Europe) pieņem lēmumu par Čempionāta sarīkošanu Latvijā, IZM ir jāizstrādā un pēc Starptautiskās Basketbola federācijas Eiropas nodaļas lēmuma pieņemšanas izskatīšanai Ministru kabinetā jāiesniedz ar Finanšu ministriju saskaņots Ministru kabineta rīkojuma projekts par 600 000 *euro* piešķiršanu IZM (pārskaitīšanai LBS), lai līdz 2014.gada 30.septembrim segtu ar Čempionāta rīkošanu saistītā licences maksājuma pirmo daļu. Tāpat tika noteikts, ka, izstrādājot minēto Ministru kabineta rīkojuma projektu, IZM sadarbībā ar Finanšu ministriju jāizvērtē iespēja šos līdzekļus pilnībā vai daļēji rast IZM 2014.gada valsts budžeta programmās. 2014.gada 8.septembrī Starptautiskās Basketbola federācijas Eiropas nodaļa pieņēma lēmumu par Čempionāta sarīkošanu Latvijā. Ievērojot minēto, atbilstoši iepriekšminētā Ministru kabineta sēdes protokollēmuma 3.1.apakšpunktā noteiktam steidzami jāveic nepieciešamie pasākumi 600 000 *euro* pārskaitīšanai LBS. Izvērtējot iespējamo finanšu līdzekļu avotu, jāņem vērā arī Starptautiskās Basketbola federācijas Eiropas nodaļa izvirzītā prasība, kura norādīta arī iepriekšminētajā Ministru kabineta sēdes protokollēmumā, proti, nodrošināt līdzekļu pārskaitīšanu līdz 2014.gada 30.septembra plkst.24:00. Neizpildot minētās saistības un nenodrošinot līdzekļu pārskaitīšanu noteiktajā termiņā, Čempionāta rīkošanas tiesības LBS var tikt atņemtas. Tādejādi jautājums par iespējamo finanšu līdzekļu avotu tiešā veidā skatāms kontekstā ar nepieciešamajām veicamajām procedūrām un to veikšanai nepieciešamo laiku. Izvērtējot iespēju veikt apropriācijas pārdali no IZM 2014.gada valsts budžeta programmām, ministrija ir identificējusi risku, ka šajā gadījumā veicamajām procedūrām nepieciešamais laiks var būt ilgāks, nekā šobrīd ir atlicis, lai attiecīgo naudas pārskaitījumu LBS varētu veikt Starptautiskās Basketbola federācijas Eiropas nodaļas noteiktā termiņā. Šāda secinājuma pamatā ir arī fakts, ka, neskatoties uz to, ka jau Ministru kabineta 2014.gada 12.augusta sēdē tika atbalstīta (prot. Nr. 43 42.§) Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2014.gadā paredzēto valsts budžeta līdzekļu pārdale (Ministru kabineta 2014.gada 18.augusta rīkojums Nr.430), attiecīga līdzekļu pārdale joprojām nav veikta. Saskaņā ar Ministru kabineta 2009.gada 22.decembra noteikumu Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus” 3.punktu budžeta programmā “Līdzekļi neparedzētiem gadījumiem” paredzētos līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, citiem neparedzētiem gadījumiem un valstiski īpaši nozīmīgiem pasākumiem. Līdzekļu neparedzētiem gadījumiem piešķiršanu valstiski īpaši nozīmīgiem pasākumiem paredz arī Likuma par budžetu un finanšu vadību 12.panta pirmā daļa. Čempionāta organizēšana Latvijā ir uzskatām par valstiski īpaši nozīmīgu pasākumu, ko apliecina ne tikai iepriekš pieņemtie Latvijas Nacionālās sporta padomes un Ministru kabineta lēmumi, bet arī fakts, ka Eiropas čempionāta finālturnīrs basketbolā vīriešiem ir otrs lielākais sporta pasākums Eiropā (aiz Eiropas čempionāta finālturnīra futbolā vīriešiem) un 2015.gadā tas būs viens no galvenajiem sporta notikumiem ne tikai Eiropā, bet arī pasaulē.  Ievērojot minēto, IZM ir izstrādājusi Ministru kabineta rīkojuma projektu “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, kurš paredz:1. uzdevumu Finanšu ministrijai no valsts budžeta programmas 02.00.00 “Līdzekļi neparedzētiem gadījumiem” piešķirt IZM (pārskaitīšanai LBS 600 000 *euro*, lai segtu ar Čempionāta rīkošanu Latvijā saistītā licences maksājuma pirmo daļu.
2. uzdevumu IZM sadarbībā ar Finanšu ministriju (Valsts kasi) nodrošināt, ka minētie līdzekļi LBS tiek pārskaitīti līdz 2014.gada 26.septembrim.
 |
| 3. | Projekta izstrādē iesaistītās institūcijas | Ministru kabineta rīkojuma projektu izstrādāja IZM. Ņemot vērā to, ka Ministru kabineta rīkojuma projekts izstrādāts, ņemot vērā Ministru kabineta 2014.gada 29.jūlija sēdes protokollēmuma “Informatīvais ziņojums “Par 2015.gada Eiropas čempionāta basketbolā grupu turnīra sarīkošanu Latvijā”” (prot. Nr.41 28.§)3.1.apakšpunktā IZM doto uzdevumu, papildus pasākumi sabiedrības iesaistei nebija nepieciešami. |
| 4. | Cita informācija | Ministru kabineta rīkojuma projekts tiešā veidā attiecas uz tūrisma, sporta un brīvā laika politiku (sporta politiku). Pastarpināti Ministru kabineta rīkojuma projekts attiecas uz budžeta un finanšu politiku. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2014** | Turpmākie trīs gadi (*euro*) |
| **2015** | **2016** | **2017** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **0** | **+600000** | **0** | **0** | **0** |
| 2.1. valsts pamatbudžets | *0* | *+600000* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | **0** | **-600000** | **0** | **0** | **0** |
| 3.1. valsts pamatbudžets | *0* | *-600000* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | +600000 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | **0** | **0** | **0** | **0** |
| 5.1. valsts pamatbudžets | *0* | *0* | *0* | *0* |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Ņemot vērā Ministru kabineta 2014.gada 29.jūlija sēdes protokollēmuma “Informatīvais ziņojums “Par 2015.gada Eiropas čempionāta basketbolā grupu turnīra sarīkošanu Latvijā”” (prot. Nr.41 28.§) 3.2.apakšpunktā noteikto, jautājums par 2015.gadam nepieciešamo finansējumu licences maksājuma otrajai daļai 600 000 *euro* apmērā ir izskatāms Ministru kabinetā likumprojekta “Par valsts budžetu 2015.gadam” un likumprojekta “Par vidēja termiņa budžeta ietvaru 2015., 2016. un 2017.gadam” sagatavošanas laikā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumi tiek segti no valsts budžeta programmas 02.00.00 “Līdzekļi neparedzētiem gadījumiem”. Informāciju par apropriācijas izmaiņām likuma par valsts budžetu attiecīgajam gadam pielikumā “Valsts pamatbudžeta ieņēmumu un izdevumu atšifrējums pa programmām un apakšprogrammām” (veidlapa APRO) ministrija iesniegs Finanšu ministrijā pēc Ministru kabineta rīkojuma projekta pieņemšanas Ministru kabinetā. |

*Anotācijas II, IV, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministre Ina Druviete

Vizē:

Valsts sekretāre Sanda Liepiņa

12.09.2014. 10:48

1108

Izglītības un zinātnes ministrijas

Sporta departamenta

direktora vietnieks E.Severs

67047935, edgars.severs@izm.gov.lv